ระวังแบงก์รัน
ข้อพิพาทเรื่องการฉ้อโกงเงิน 1,600 ล้านบาท ของสถาบันเทคโนโลยีพระจอมเกล้าเจ้าคุณทหารลาดกระบัง
7 ก.พ. 2558

โดย...สปาย 008
ข้อพิพาทเรื่องการฉ้อโกงเงิน 1,600 ล้านบาท ของสถาบันเทคโนโลยีพระจอมเกล้าเจ้าคุณทหารลาดกระบัง (สจล.) ที่พุ่งเป้าไปที่ธนาคารไทยพาณิชย์ว่าเป็นต้นเหตุของปัญหา แม้แบงก์จะไม่ตอบโต้ แต่ สจล.ก็เล่นไม่เลิก
ล่าสุด มีประชาสัมพันธ์ส่งหนังสือว่อนไปทั่วว่า สถาบันขอเรียกร้องให้ศิษย์เก่า คณาจารย์ นักศึกษาของสถาบันทั้งหมด ร่วมใจกันปิดบัญชีธนาคารไทยพาณิชย์ เพื่อความปลอดภัยในการดำเนินธุรกรรมทางการเงิน หลังจากที่ สจล.ไปถอนเงินแล้วรอบนึง
ยัง...ยังไม่พอ ทาง สจล.ประกาศกร้าวจะถอนให้หมดบัญชีทั้งหมด ที่สถาบันได้ทำไว้กับธนาคารไทยพาณิชย์อีกประมาณพันล้านบาท
เรื่องให้ประชาสัมพันธ์ส่งข่าวเอิกเกริกทำกันขนาดนี้ คลังน่าจะไปดูสักนิดว่านี่มันเริ่มเข้าข่ายทำลายระบบกันแล้วละมัง ถ้าแบงก์รันขึ้นมาอะไรจะเกิดขึ้น ไม่อยากจะคิดเลย